**Дијалог меѓу Владата и граѓанскиот сектор**

на тема

**Владеење на право, добро владеење и борба против корупција**

**Образец за пријава на иницијативи**

Почитувани претставници на граѓанските организации,

Ви благодариме за учеството во дијалогот меѓу Владата и граѓанскиот сектор на тема „Владеење на право, добро владеење и борба против корупција“, која се одржи на 25.09.2024 г. во Владата на Р.С. Македонија

Во прилог Ви доставуваме образец за пријава на иницијативи, кои се во склоп на овие теми, а за чија имплементација е потребна поддршка или соработката со Владата, односно, ресорните министерства.

Ве замолуваме, пред пополнување на овој образец за иницијативи, внимателно да ги прочитате упатствата за подготовка на одговори на прашањата, онаму каде што се дадени.

Ве молиме, пополнетиот образец доставете го до: име и адреса на примач, најдоцна до 4 октомври 2024 г. (петок).

Ви благодариме на соработката,

Влада на РСМ

**Назив на вашата организација:** Институт за европска политика - Скопје

**Адреса (улица, број, општина):** Ул. Антоние Грубишиќ 2/2, општина Центар, 1000 Скопје

**Електронска пошта (e-mail):** contact@epi.org.mk

**Телефонски број:** 02 3280 100

**Лице за контакт (име и презиме, телефон и е-пошта):** Симонида Кацарска, 078 238 748, simonida.kacarska@epi.org.mk

**Веб-страница на Вашата организација:** [www.epi.org.mk](http://www.epi.org.mk)

**Наслов на Вашата/Ваште иницијатива(и):** Унапредување на степенот на инклузија на лицата со попреченост во општеството, вклучително и во изборните процеси

**На која од следните области се однесува Вашата/Вашите иницијатива(и)?**

1. **Владеење на право** √
2. **Добро владеење**
3. **Борба против корупција**
4. **Реформа на јавна администрација**

**Проблеми и потреби:**

(*Идентификувајте проблем кој го адресира Вашата иницијатива(и) и на кратко, образложете го. Одговорот треба да е максимум еден пасус.)*

Лицата со попреченост се соочуваат со бројни проблеми во секојдневниот живот, кои влијаат на нивната благосостојба и функционирање во општеството. Пример за вакви појави се недостапноста до избирачките места, вклучително и за време на изборите во 2024 година, како и недостатокот на образовни асистенти во основните и средните училишта за децата со попреченост. Обезбедувањето на лични асистенти и специјални едукатори за деца над шест години е регулирано со Законот за основно образование во 2019 година, Концептот за основно образование и Концептот за инклузивно образование во 2020 година. Меѓутоа, одредбите од Законот и концептите не се целосно усогласени со Конвенција за правата на лицата со попреченост (КПЛП), а имплементацијата заостанува бидејќи не сите општини имаат доволен број персонални асистенти и специјални едукатори.

**Објаснување на иницијативата (иницијативите):**

(*Објаснете ја Вашата иницијатива (и), поврзана со тековна политика во рамки на горенаведените области, односно, образложете што Вие предлагате со оваа иницијатива(и). Ве молиме, наведете ја надлежната институција која треба да ја спроведе иницијативата/-те. Одговорот треба да е максимум два пасуса.)*

Потребно е усогласување со Конвенцијата за правата на лицата со попреченост, а со цел обезбедување на ефикасно и непречено вклучување на децата со попреченост и целосно учество во образовниот процес. Потребно е преземање на мерки за подобра пристапност до училишните објекти; воведувaње на специјализирани предмети за изучување на Брајовото писмо и знаковен јазик за деца со оштетен вид и слух, изучување на просторна ориентација и зголемено вработување на специјални едукатори и образовни асистенти во сите општини, како и дефинирање на нивните квалификации.

Неопходно е итно исполнување на задолженијата дадени на надлежните институции во пресудите на Основниот граѓански суд во Скопје и Апелациониот суд Скопје, со кои беше утврдена директна дискриминација врз лицата со попреченост при остварување на нивното право на глас. Потребно е власта ефективно да се ангажира во редовни консултации со организациите за лица со попреченост (ОЛП) и другите релевантни институции и експерти, во процесите на развој, планирање и спроведување на законодавството и стратегиите во врска со инклузивното образование.

**Цели и очекувани резултати:**

 (*Објаснете кои се целите што ќе се постигнат доколку се спроведе предложената иницијатива(и). Објаснете кои се посакуваните или очекуваните ефекти, односно што ќе се промени доколку се спроведе предложената иницијатива(и). Одговорот треба да е максимум еден пасус.)*

Подобрување на квалитетот на животот на лицата со попреченост и остварување на сите нивни права како граѓани на државата.

**Проценка на финансиски импликации и временска рамка:**

 (*Ве молиме, наведете јавни финансиски импликации за реализација на предложената иницијатива(и), т.е. проценка колку буџетски средства би биле потребни за да се спроведе Вашиот предлог. Претставете ја временската рамка на спроведување на иницијативата/-те*.)

Финансиските импликации се содржани во Националната стратегија за правата на лицата со попреченост 2023–2030 година и акцискиот план.

**Начелен план за мониторинг и евалуација:**

*(Објаснете како планирате да осигурате дека иницијативата(-те) се спроведува успешно. На кратко, образложете како ќе го следите и оцените спроведувањето на Вашата иницијатива(и). Одговорот треба да е максимум еден пасус.)*

ЕПИ ќе продолжи да ја следи состојбата на лицата со попреченост во државатаи да известува за нив и во иднина. Истовремено, Европската комисија известува за ова прашање во својот Годишен извештај за Северна Македонија.

**Дополнително образложување на иницијативата(-те) кое не е опфатено со претходните прашања:**

*(Одговорот треба да е максимум 5 пасуси.)*

Пред почетокот на учебната 2023/2024 година, Народниот правобранител подготви Информација за инклузивното образование со фокус на остварување на правото на образовна и лична асистенција за учениците со попреченост во општинските основни училишта во учебната 2022/2023 година. Имено, Народниот правобранител констатираше дека МОН го зголемил бројот на образовни асистенти што изнесува 720, а кои давале услуга на вкупно 775 ученици со попреченост запишани во општинските основни училишта.

Основните училишта со ресурсен центар вршеле рационализација на распределените образовни асистенти, така што над 55 образовни асистенти истовремено давале поддршка на повеќе од еден ученик. Но, и покрај напорите секој ученик да ја добие потребната поддршка, вкупно 61 ученик со попреченост, во претходната учебна година, следеле настава без поддршка од образовен асистент. Во новата учебна 2024/2025 година, учениците со попреченост повторно се соочуваат со недостаток на образовни асистенти.

Друга област каде што пристапноста останува предизвик е високото образование, бидејќи ниту еден факултет не обезбедува соопштенија и документи во достапни формати како што се Брајово писмо, аудио или зголемен текст, физичкиот пристап до предавалните и библиотеките е ограничен во многу случаи, при што на 55% од факултетите им недостигаат лифтови, а само 10% од факултетите нудат литература во достапни формати.

Дополнително, лицата со инвалидитет се соочуваат со непристапни избирачки места, за што Основниот граѓански суд утврди директна дискриминација на лицата со попреченост во остварувањето на нивното право на глас, нагласувајќи ја потребата од пристапни избирачки места. Иако во пресудите за овој проблем имаше јасни насоки за Владата и за ДИК за подобрување на состојбата пред изборите во 2024 година, сепак забележани се непристапни избирачки места.

**Прилози (опционално):**

*(Прикачете подетални информации за предметот, целите и позадината на предложената иницијатива(и), студии и анализи што ги сметате за релевантни, итн.)*

Ангела Делевска, Беба Жагар,

[Извештај во сенка за Поглавје 23 за периодот октомври 2022 – септември 2023 година](https://epi.org.mk/wp-content/uploads/izvestaj-vo-senka-2023.pdf)

Ангела Делевска, Беба Жагар, Јулијана Караи, Цветанка Александроска,

[Краток квартален документ: Владеење на правото во контекст на пристапувањето кон ЕУ – април-јуни 2024 година](https://epi.org.mk/wp-content/uploads/Rule-of-Law-in-View-of-EU-Accession_2.pdf)

[Изјава на Институтот за европска политика на 46та пред-сесија на Универзалниот периодичен преглед на ОН за Северна Македонија](https://upr-info.org/sites/default/files/country-document/2024-02/European_Policy_Institute_Skopje_statement.pdf)